**Mika Järvinen** (s. 15. marraskuuta 1988 Hattula) on suomalainen jääkiekkomaalivahti, joka pelaa Ruotsin kolmanneksi korkeimmalla sarjatasolla Hockeyettan-joukkue Karlskrona HK:ssa.

Ura
---

### Seuraura

Järvinen on Hämeenlinnan Pallokerhon kasvatti. Hän siirtyi kesken B-juniorikauden 2005–2006 Kalevan Palloon, kun Järvisen peliaika jäi pieneksi Harri Säterin ja Mikko Tolvasen kantaessa suurempaa torjuntavastuuta. Hän toimi loppukaudella pääasiassa seuran A-nuorten kakkosmaalivahtina Timo Lindströmille. Kaudella 2006–2007 Järvinen nousi KalPan pääasialliseksi vastuunkantajaksi. Hän debytoi samalla kaudella myös miesten peleissä pelattuaan yhden Mestis-ottelun alle 20-vuotiaiden maajoukkueessa.

Huhtikuussa 2007 Järvinen teki KalPan kanssa kolmivuotisen SM-liigasopimuksen. Hän lähti kauteen 2007–2008 niin ikään SM-liigajoukkueen kolmosmaalivahtina Mika Oksan ja Tuomas Nissisen takana ja aloitti A-nuorissa. Järvisellä oli koko A-nuorten SM-liigan paras päästettyjen maalien keskiarvo (2.12). Hän debytoi KalPan aloittavana maalivahtina SM-liigassa 1. marraskuuta 2007 Oulun Kärppiä vastaan, kun Järviselle annettiin mahdollisuus Oksan ja Nissisen alkukauden heikkojen otteiden myötä. KalPa hävisi ottelun lukemin 4–2. Hän nousi kauden mittaan lopulta Nissisen ohi KalPan pelaavaan maalivahtikaksikkoon. Nissinen siirtyi loppukaudella Ruotsiin. Järvinen pelasi tulokaskautensa aikana kaikkiaan 24 runkosarjaottelua torjuen kaksi nollapeliä. Hän pelasi liigauransa ensimmäisen nollapelin 29. joulukuuta 2007 Rauman Lukkoa vastaan. Järvinen torjui KalPan 4–0-voittoon päättyneessä ottelussa 39 kertaa. Hän pelasi kauden aikana miesten pelejä myös kolme Mestis-ottelua alle 20-vuotiaiden maajoukkueessa. Koska KalPa jäi SM-liigan pudotuspelien ulkopuolelle, Järvinen vahvisti A-nuoria pudotuspeleissä, jossa hänellä oli sarjan paras torjuntaprosentti (94%) ja päästettyjen maalien keskiarvo (1.62). Järvinen voitti kauden päätteeksi A-nuorten Suomenmestaruuden ja hänet valittiin sarjan ensimmäiseen tähdistökentälliseen.

Elokuussa 2008 Järvisen sopimusta KalPan kanssa jatkettiin vuodella seuran optiolla kevääseen 2011 saakka. Kauteen 2008–2009 hän lähti KalPan toisena maalivahtina Mika Oksalle, jonka kanssa Järvinen jakoi torjuntavastuun melko tasaisesti. Hän pelasi 25 runkosarjaottelua torjuen viisi nollapeliä ja kuusi playoff-ottelua torjuen yhden nollapelin. Runkosarjan toisella kierroksella 13. syyskuuta 2008 Oulun Kärppiä vastaan Järvinen torjui KalPalle 4–0-voiton. Voitto Kärpistä oli joukkueelle historiallinen, sillä KalPa oli voittanut Kärpät edellisen kerran SM-liigassa vajaat 20 vuotta aiemmin vuonna 1989. Joukkueet eivät tuon jälkeen pelanneet samaan aikaan SM-liigassa 16 vuoteen. Järvinen teki SM-liigahistoriaa myös 4. joulukuuta 2008 pelatussa vierasottelussa Rauman Lukkoa vastaan, kun hän onnistui kaikkien aikojen ensimmäisenä maalivahtina tekemään maalin SM-liigassa. Järvinen viimeisteli KalPalle vastustajan tyhjään maaliin 2–4-loppulukemat ajassa 59.17, kun Lukko haki tasoitusta ilman maalivahtia. Hän teki playoff-debyyttinsä SM-liigassa kolmannessa puolivälieräottelussa 17. maaliskuuta 2009 vieraissa kasvattajaseuraansa Hämeenlinnan Pallokerhoa vastaan. Järvinen torjui KalPalle heti nollapelin, kun joukkue voitti ottelun lukemin 0–4. Hän torjui ottelussa 27 kertaa. Järvinen ja Oksa jakoivat torjuntavastuun tasaisesti koko pudotuspelien ajan. Järvinen oli kakkosmaalivahtina, kun hän voitti kauden päätteeksi SM-pronssia.

Kauteen 2009–2010 Järvinen lähti KalPan toisena maalivahtina Ari Ahosen aisaparina. Hän jäi kauden mittaan lopulta selkeäksi kakkosmaalivahdiksi Ahoselle. Järvinen pelasi 19 runkosarja- ja kolme playoff-ottelua. Tammikuussa 2010 KalPa käytti Järvisen sopimuksessa olleen option ja teki vuoden mittaisen jatkosopimuksen hänen kanssaan. Jo saman vuoden huhtikuussa seura kuitenkin tiedotti myyneensä Järvisen pelaajaoikeudet. Toukokuussa hänen vahvistettiin tehneen kaksivuotisen sopimuksen Jokereiden kanssa. Järvinen aloitti kauden 2010–2011 joukkueen ykkösmaalivahtina parinaan Mikko Strömberg, mutta hänen vastuunsa kuitenkin väheni kauden edetessä merkittävästi, kun Jokerit täydensi maalivahtiosastoaan Ján Lašákilla marraskuussa.

Järvinen ei pelannut Jokereissa enää toista sopimuskauttaan, vaan hän palasi kaudeksi 2011–2012 kaksivuotisella sopimuksella kasvattajaseuraansa Hämeenlinnan Pallokerhoon. Järvinen lähti kauteen ennakkoon joukkueen ykkösmaalivahtina, mutta hän jäi varsinkin syyskaudella kuitenkin niukasti kakkosmaalivahdiksi Mikko Tolvaselle. Järvinen haki marraskuussa 2011 pelituntumaa myös lainalla kahden ottelun verran Mestis-joukkue Lempäälän Kisasta. Hän pelasi kauden aikana lopulta niukasti enemmän otteluita kuin Tolvanen. Kaudella 2012–2013 Järvinen onnistui nostamaan tasoaan uuden maalivahtivalmentajan Kari Lehtosen valmennuksessa ja vahvistamaan asemaansa HPK:n ykkösmaalivahtina.

Kaudeksi 2013–2014 Järvinen siirtyi vuoden mittaisella sopimuksella KHL-seura Amur Habarovskin. Hän jakoi runkosarjassa varsin tasaisesti torjuntavastuun Aleksei Muryginin kanssa, jolla Järvinen jäi niukasti kakkosmaalivahdiksi. Hän pelasi itäisessä konferenssissa viimeiseksi jääneessä Amurissa lopulta 25 runkosarjaottelua torjuen kaksi voittoa ja yhden nollapelin. Kesällä 2014 Järvinen harjoitteli HPK:n kanssa, kunnes syyskuussa hän siirtyi hieman yllättäen kauden 2014–2015 kattavalla sopimuksella Saksan toiseksi korkeimmalle sarjatasolle DEL2-liigan Kassel Huskiesiin.

Järvinen palasi kaudeksi 2015–2016 SM-liigaan ja siirtyi kaksivuotisella sopimuksella Vaasan Sportiin. Hän toimi joukkueen selkeänä ykkösmaalivahtina ja pelasi runkosarjassa 54 ottelua torjuen 19 voittoa sekä seitsemän nollapeliä, mikä oli toiseksi eniten koko SM-liigassa Lukon Ryan Zapolskin jälkeen. Kaudella 2016–2017 Järvinen torjui 44 runkosarjaottelussa viisi nollapeliä. Tammikuussa 2017 hän teki Sportin kanssa vuoden mittaisen jatkosopimuksen. Huhtikuussa 2018 Järvinen teki seuran kanssa kaksivuotisen jatkosopimuksen.

Kaudella 2018–2019 Järvinen jakoi varsin tasaisesti Sportin torjuntavastuun Sami Aittokallion kanssa, mutta hän sai kuitenkin tililleen viisi ottelua enemmän. Kauteen 2019–2020 hän lähti joukkueen toisena maalivahtina Stefan Steenin aisaparina. Lokakuussa 2019 Sport kuitenkin hyllytti Järvisen vahvuudestaan ja ilmoitti, että hänelle etsitään uutta seuraa, kun seura uutisoi samalla hankkineensa maalivahtiosastolleen Niko Hovisen. Joulukuussa Sport lainasi Järvisen loppukaudeksi Ruotsin toiseksi korkeimmalle sarjatasolle HockeyAllsvenskan-joukkue AIK IF:ään, kun Johannes Jönsson oli joukkueesta sivussa henkilökohtaisten syiden vuoksi. Hänen sopimuksensa sisälsi myös kahden viikon koejakson.

Joulukuussa 2020 Järvinen siirtyi loppukauden 2020–2021 kattavalla sopimuksella SM-liigajoukkue Mikkelin Jukureihin oltuaan alkukauden ilman sopimusta. Hän jäi pääasiassa kakkosmaalivahdiksi Sami Rajaniemelle ja pelasi 12 runkosarjaottelua. Järvinen onnistui kuitenkin torjumaan vain yhden voiton.

Kaudeksi 2021–2022 Järvinen siirtyi vuoden mittaisella sopimuksella Ruotsin kolmanneksi korkeimmalle sarjatasolle Hockeyettan-joukkue Karlskrona HK:hon.

### Maajoukkueura

Järvinen pelasi U-18 Junior World Cupissa vuonna 2005, jolloin hän voitti pronssia. Järvinen toimi pääasiassa kakkosmaalivahtina Riku Heleniukselle ja hän pelasi kahdessa ottelussa. Järvinen pelasi samana vuonna myös World U-17 Hockey Challengessa. Hänet valittiin myös Suomen alle 20-vuotiaiden MM-leiriryhmään vuoden 2008 turnaukseen, mutta Järvinen putosi kuitenkin lopullisesta kisajoukkueesta. Yhteensä hän on pelannut kahdeksan poikien maaottelua.

Suomen A-maajoukkueessa Järvinen on pelannut kaksi ottelua. Hän teki A-maajoukkuedebyyttinsä Euro Hockey Challengessa 4. huhtikuuta 2013 Odensessa Tanskaa vastaan. Järvinen onnistui torjumaan heti myös nollapelin, kun hän torjui Suomen 0–7-voittoon päättyneessä ottelussa 16 kertaa. Järvinen putosi samana keväänä viimeisenä maalivahtina lopullisesta MM-kisajoukkueesta, kun Antti Raanta nimettiin Suomen kolmanneksi maalivahdiksi.

Tilastot
--------


|   |   | Runkosarja |   | Pudotuspelit |   | Palkinnot |   |
| --- | --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2005–2006 | KalPa | A-SM | 7 |  |  |  | 316 |  |  | 3.42 | 88,5 | – | – | – | – | – | – | – | – |
| 2006–2007 | KalPa | A-SM | 25 |  |  |  | 1418 |  | 0 | 2.33 | 92,4 | 2 |  |  | 117 |  |  | 3.08 | 91,6 |
|  | Suomi U20 | Mestis | 1 |  |  |  | 60 | 3 |  | 3.00 | 92,1 | – | – | – | – | – | – | – | – |
| 2007–2008 | KalPa | A-SM | 20 |  |  |  | 1214 |  |  | 2.12 | 91,9 | 11 |  |  | 668 |  |  | 1.64 | 94,0 | Ykköstähdistö |
|  | KalPa | SM-liiga | 24 |  |  |  | 1374 |  | 2 | 2.88 | 89,3 | – | – | – | – | – | – | – | – |
|  | Suomi U20 | Mestis | 3 |  |  |  |  |  |  | 3.10 | 91,7 | – | – | – | – | – | – | – | – |
| 2008–2009 | KalPa | A-SM | 3 |  |  |  | 180 |  | 1 | 2.33 | 89,8 | – | – | – | – | – | – | – | – |
|  | KalPa | SM-liiga | 25 | 12 | 9 | 4 | 1448 | 56 | 5 | 2.32 | 91,1 | 6 |  |  | 324 |  | 1 | 1.85 | 92,4 |
| 2009–2010 | KalPa | A-SM | 1 |  |  |  | 60 |  | 0 | 3.00 | 89,6 | – | – | – | – | – | – | – | – |
|  | KalPa | SM-liiga | 19 | 11 | 7 | 0 | 1033 | 34 | 3 | 1.97 | 92,1 | 3 |  |  | 195 |  | 1 | 2.15 | 90,1 |
| 2010–2011 | Jokerit | SM-liiga | 28 |  |  |  | 1548 |  | 6 | 2.31 | 91,7 | – | – | – | – | – | – | – | – |
| 2011–2012 | HPK | SM-liiga | 33 | 7 | 19 | 6 | 1923 | 107 | 1 | 3.34 | 88,7 | – | – | – | – | – | – | – | – |
|  | LeKi | Mestis | 2 |  |  |  | 118 | 0 | 1 | 1.02 | 96,6 | – | – | – | – | – | – | – | – |
| 2012–2013 | HPK | SM-liiga | 41 | 12 | 9 | 19 | 2458 | 81 | 3 | 1.98 | 92,5 | 5 |  |  | 311 |  | 0 | 3.09 | 90,5 |
| 2013–2014 | Amur Habarovsk | KHL | 25 | 2 | 14 | 8 | 1494 | 77 | 1 | 3.09 | 90,8 | – | – | – | – | – | – | – | – |
| 2014–2015 | Kassel Huskies | DEL2 | 25 | 16 | 8 | 0 | 1488 | 63 | 3 | 2.54 |  | 4 | 1 | 2 | 178 | 9 | 0 | 3.04 |  |
| 2015–2016 | Sport | SM-liiga | 54 | 19 | 20 | 15 | 3025 | 127 | 7 | 2.38 | 91,4 | 2 | 0 | 2 | 118 | 7 | 0 | 3.56 | 88,3 |
| 2016–2017 | Sport | SM-liiga | 44 | 12 | 19 | 11 | 2445 | 106 | 5 | 2.60 | 91,3 | – | – | – | – | – | – | – | – |
| 2017–2018 | Sport | SM-liiga | 44 | 11 | 22 | 9 | 2536 | 135 | 1 | 3.19 | 88,3 | – | – | – | – | – | – | – | – |
| 2018–2019 | Sport | SM-liiga | 35 | 8 | 15 | 10 | 1924 | 101 | 1 | 2.89 | 89,9 | – | – | – | – | – | – | – | – |
| 2019–2020 | Sport | SM-liiga | 3 | 0 | 3 | 0 | 176 | 11 | 0 | 3.76 | 85,3 | – | – | – | – | – | – | – | – |
|  | AIK IF | Allsvenskan | 21 | 5 | 15 | 0 | 1181 | 55 | 3 | 2.79 | 91,5 | – | – | – | – | – | – | – | – |
| 2020–2021 | Jukurit | SM-liiga | 12 | 1 | 8 | 2 | 620 | 37 | 0 | 3.58 | 86,3 | – | – | – | – | – | – | – | – |

Lähteet
-------

* Mika Järvinen (jääkiekkoilija) The Internet Hockey Databasessa (englanniksi)
* Mika Järvinen (jääkiekkoilija) Eurohockey-sivustolla (englanniksi)
* Mika Järvinen (jääkiekkoilija) *Elite Prospects*. Everysport Media Group AB.  (englanniksi)

### Viitteet

1. 1 2 3  Järä palaa kotiin HPK:n veräjän suulle *yle.fi*.  21.6.2011. Yleisradio Oy. Viitattu 5.1.2021.
2. 1 2 3 4 5 6 7 8 9  Mika Järvinen (jääkiekkoilija) *Elite Prospects*. Everysport Media Group AB.  (englanniksi)
3. ↑  KalPa julkaisi jatkosopimuksia *Jatkoaika.com*.  20.4.2007. Jatkoaika r.y. Viitattu 5.1.2021.
4. ↑  Viitarinne, Kimmo: Debytantti Järvinen onnistui *Jatkoaika.com*.  1.11.2007. Jatkoaika r.y. Viitattu 5.1.2021.
5. ↑  Savenius, Pauli: KalPan pelaaja-arviot 2007-2008 *Jatkoaika.com*.  24.4.2008. Jatkoaika r.y. Viitattu 5.1.2021.
6. ↑  Viitarinne, Kimmo: Järvinen voiton takuumiehenä *Jatkoaika.com*.  29.12.2007. Jatkoaika r.y. Viitattu 5.1.2021.
7. ↑  KalPa-vahti Järvisen sopimukseen jatkoa *Jatkoaika.com*.  21.8.2008. Jatkoaika r.y. Viitattu 5.1.2021.
8. ↑  KalPa:n kärppäkammo historiaan *Jatkoaika.com*.  13.9.2008. Jatkoaika r.y. Viitattu 5.1.2021.
9. ↑  KalPan konkarit myrkkyä Kärpille *is.fi*.  13.9.2008. Sanoma Media Finland Oy. Viitattu 5.1.2021.
10. ↑  KalPan maalivahti Mika Järvinen teki maalin! *is.fi*.  4.12.2008. Sanoma Media Finland Oy. Viitattu 5.12.2008.
11. ↑  Liljaniemi, Matti: Järvinen nollasi HPK:n *Jatkoaika.com*.  17.3.2009. Jatkoaika r.y. Viitattu 5.1.2021.
12. ↑  Kapanen jatkoi KalPan vierashurmosta - katso tilastot *yle.fi*.  17.3.2009. Yleisradio Oy. Viitattu 5.1.2021.
13. ↑  Koljonen, Juha: KalPan pelaaja-arvostelut 2009–2010 *Jatkoaika.com*.  24.5.2010. Jatkoaika r.y. Viitattu 5.1.2021.
14. ↑  KalPalle tukku sopimuksia *Jatkoaika.com*.  1.1.2010. Jatkoaika r.y. Viitattu 5.1.2021.
15. ↑  Mathias Månsson KalPaan *Jatkoaika.com*.  28.4.2010. Jatkoaika r.y. Viitattu 5.1.2021.
16. ↑  Jokerit julkaisi ensi kauden joukkueensa *Jatkoaika.com*.  4.5.2010. Jatkoaika r.y. Viitattu 5.1.2021.
17. 1 2  HPK:lle kaksi kovaa vahvistusta *is.fi*.  12.4.2011. Sanoma Media Finland Oy. Viitattu 5.1.2021.
18. ↑  Kerho-vahti Järvinen viikonlopuksi LeKiin *Jatkoaika.com*.  17.11.2011. Jatkoaika r.y. Viitattu 5.1.2021.
19. ↑  Wennström, Antti; Meriläinen, Lauri: HPK:n pelaaja-arvostelut 2012-13: Jämäpakki Larsson ja liian hidas Fehr *Jatkoaika.com*.  28.4.2013. Jatkoaika r.y. Viitattu 5.1.2021.
20. ↑  Heino, Ville: Menikö Kerhon maalivahtijärjestys uusiksi? *Jatkoaika.com*.  27.10.2012. Jatkoaika r.y. Viitattu 5.1.2021.
21. ↑  HPK-vahti Järvinen lähtee Venäjälle *Jatkoaika.com*.  1.5.2013. Jatkoaika r.y. Viitattu 5.1.2021.
22. ↑  Meriläinen, Lauri: Saksan kakkosliigassa pelaava Mika Järvinen: "Ajattelin että hitto, lähdetään kokeilemaan" *Jatkoaika.com*.  20.9.2014. Jatkoaika r.y. Viitattu 5.1.2021.
23. ↑  Mika Järvinen siirtyy Saksaan *Jatkoaika.com*.  20.9.2014. Jatkoaika r.y. Viitattu 5.1.2021.
24. ↑  Historian tekijä ja ympäri Suomen tuttu veskari Sportin maalivahdeiksi *Jatkoaika.com*.  13.4.2015. Jatkoaika r.y. Viitattu 5.1.2021.
25. ↑  Hanhikoski, Herkko: Sportin pelaaja-arviot 2015-16: Uskottavuus otti askeleen eteenpäin *Jatkoaika.com*.  3.5.2016. Jatkoaika r.y. Viitattu 5.1.2021.
26. ↑  Järvinen jatkaa Sportin maalinsuulla *Jatkoaika.com*.  30.1.2017. Jatkoaika r.y. Viitattu 5.1.2021.
27. ↑  Sportin maalivahtikolmikko valmis - Aittokallio palaa liigakaukaloihin *Jatkoaika.com*.  13.4.2018. Jatkoaika r.y. Viitattu 5.1.2021.
28. ↑  Seppä, Lassi: Niko Hovinen liittyy Sportin riveihin − maalivahtiosastolla liikennettä molempiin suuntiin *Jatkoaika.com*.  7.10.2019. Jatkoaika r.y. Viitattu 5.1.2021.
29. ↑  Yli-Mäenpää, Joni: Sportin Mika Järvinen siirtyy AIK:n maalinsuulle *Jatkoaika.com*.  1.12.2019. Jatkoaika r.y. Viitattu 13.12.2019.
30. ↑  Mika Järvinen täydentämään Jukurien maalivahtiosastoa, Piipponen jatkaa loppukauden Mikkelissä *Jatkoaika.com*.  16.12.2020. Jatkoaika r.y. Viitattu 5.1.2021.
31. 1 2  Silventoinen, Juho: Mika Järvinen siirtyy Jukurien maalilta Ruotsin kolmannelle sarjatasolle *lansi-savo.fi*.  12.6.2021. Kaakon Viestintä Oy. Viitattu 12.6.2021.
32. ↑  2005 Junior U18 Cup - Memorial of Ivan Hlinka *HockeySlovakia.sk*. Slovenský zväz ľadového hokeja. Viitattu 5.1.2021. (slovakiksi)
33. ↑  2005 Junior U18 Cup - Memorial of Ivan Hlinka *HockeySlovakia.sk*. Slovenský zväz ľadového hokeja. Viitattu 5.1.2021. (slovakiksi)
34. ↑  Rautakorpi valitsi nuorten kisaryhmän *Jatkoaika.com*.  16.12.2007. Jatkoaika r.y. Viitattu 5.1.2021.
35. ↑  Denmark vs Finland - EHC - Euro Hockey Challenge - boxscore *pointstreak.com*.  4.4.2013. Pointstreak Sports Technologies Inc. Viitattu 5.1.2021.
36. ↑  Tammilehto, Teemu: Haataja ja Jormakka tehokkaina Leijonien murskavoitossa *yle.fi*.  4.4.2013. Yleisradio Oy. Viitattu 5.1.2021.
37. ↑  Kalkkiviivoilla MM-kisoista pudonnut Leijona-pelaaja: "Mitään kyräilyä ei ollut" *suomikiekko.com*.  30.4.2013. Nordic Sport Media. Viitattu 5.1.2021.
38. ↑  Tilastot *liiga.fi*. Jääkiekon SM-liiga Oy. Viitattu 5.1.2021.
39. ↑  Mika Järvinen (jääkiekkoilija) Eurohockey-sivustolla (englanniksi)
40. ↑  Mika Järvinen (jääkiekkoilija) The Internet Hockey Databasessa (englanniksi)